**ΔΙΑΓΩΝΙΣΜΟΣ ΓΙΑ ΤΗ ΣΥΓΓΡΑΦΗ ΚΑΙ ΕΙΚΟΝΟΓΡΑΦΗΣΗ ΠΑΙΔΙΚΟΥ ΒΙΒΛΙΟΥ ΑΠΟ ΕΝΗΛΙΚΕΣ**

Ημερομηνία έναρξης: **2 Απριλίου 2019**, Παγκόσμια Ημέρα Παιδικού Βιβλίου.

Η Βιβλιοθήκη του Πολιτιστικού Ιδρύματος Ομίλου Πειραιώς και η Δημοτική Βιβλιοθήκη Καλλιθέας γιορτάζουν την Παγκόσμια Ημέρα Παιδικού Βιβλίου 2019 με ποικίλες δράσεις. Μεταξύ άλλων, προκηρύσσουν για έκτη συνεχόμενη χρονιά διαγωνισμό συγγραφής και εικονογράφησης παραμυθιού από ενήλικες, που θα ολοκληρωθεί σε δύο φάσεις.

Δακρύζουν τα δέντρα; Πώς από τον σχίνο παίρνουμε την αρωματική μαστίχα; Τι «κεντάνε» οι κάτοικοι των Μαστιχοχωρίων; Τί ξέρετε για την άυλη πολιτιστική κληρονομιά; Ένα παραμύθι για τη μοναδική, παγκοσμίως, καλλιέργεια του σχίνου στη Νότια Χίο και την παραγωγή της μαστίχας καλούνται να γράψουν, όσοι συμμετάσχουν στον φετινό διαγωνισμό συγγραφής παιδικού βιβλίου. Μια παραδοσιακή καλλιέργεια που μεταβιβάζεται προφορικά από γενιά σε γενιά διαμορφώνοντας εδώ και αιώνες το πολιτιστικό τοπίο των Μαστιχοχωρίων. Από το 2016 λειτουργεί στο Πυργί της Χίου το Μουσείο Μαστίχας Χίου του Πολιτιστικού Ιδρύματος Ομίλου Πειραιώς, ένα μουσείο που δημιουργήθηκε για να αναδείξει αυτή την ιστορία της μαστιχοκαλλιέργειας, τιμώντας τον μόχθο των μαστιχοπαραγωγών.

Όσοι συμμετάσχουν στον διαγωνισμό καλούνται να γράψουν ένα παραμύθι, που θα γνωρίσει στους μικρούς αναγνώστες τον ευωδιαστό κόσμο της μαστίχας αλλά και τη σημασία της διαφύλαξης της άυλης πολιτιστικής κληρονομιάς, δηλαδή τις τεχνικές και τις παραδόσεις που περνούν από γενιά σε γενιά και διασώζονται ανά τους αιώνες.

\*Η τεχνογνωσία της παραδοσιακής Μαστιχοκαλλιέργειας στη Χίο εγγράφηκε στον Αντιπροσωπευτικό Κατάλογο της Άυλης Πολιτιστικής Κληρονομιάς της Ανθρωπότητας το 2014.

**ΗΜΕΡΟΜΗΝΙΕΣ**

Πρώτη φάση: Υποβολή παραμυθιών από Τρίτη 2/4/2019 έως Παρασκευή 21/6/2019

Πέμπτη 11/7/2019: Ανακοίνωση αποτελεσμάτων από την επιτροπή και διάθεση του κειμένου που θα έχει επιλεγεί στο κοινό για τη δεύτερη φάση.

Δεύτερη φάση: Υποβολή των σχεδίων για την εικονογράφηση του βιβλίου από Πέμπτη 11/7/2019 έως Παρασκευή 20/9/2019

Πέμπτη 3/10/2019: Ανακοίνωση των αποτελεσμάτων για την εικονογράφηση του βιβλίου.

**ΟΡΟΙ ΣΥΜΜΕΤΟΧΗΣ-ΣΥΓΓΡΑΦΗ**

**1. Ο διαγωνισμός αφορά τη συμμετοχή ενηλίκων**

**2. Τα παραμύθια πρέπει να πληρούν τις εξής προϋποθέσεις:**

• Να μην έχουν εκδοθεί και να μην έχουν αναρτηθεί σε ιστότοπο του διαδικτύου.

• Η γλώσσα τους να είναι η ελληνική.

• Να είναι πρωτότυπα.

• Η έκτασή τους να μην υπερβαίνει τις 2.000 λέξεις.

• Κάθε συγγραφέας υποβάλλει ένα μόνο έργο.

• Το έργο πρέπει να απευθύνεται σε παιδιά ηλικίας 6-9 χρονών.

• Τα αντίτυπα που θα κατατεθούν πρέπει να είναι δακτυλογραφημένα με Times New Roman και μέγεθος γραμμάτων 12.

**ΟΡΟΙ ΣΥΜΜΕΤΟΧΗΣ-ΕΙΚΟΝΟΓΡΑΦΗΣΗ**

**1. Ο διαγωνισμός αφορά τη συμμετοχή ενηλίκων**

**2. Τα έργα πρέπει να πληρούν τις εξής προϋποθέσεις:**

• Να μην έχουν παρουσιαστεί και να μην έχουν αναρτηθεί σε ιστότοπο του διαδικτύου.

• Να είναι πρωτότυπα.

• Κάθε καλλιτέχνης μπορεί να υποβάλει μία μόνο συμμετοχή.

**ΑΙΤΗΣΗ ΣΥΜΜΕΤΟΧΗΣ**

Α) Καταληκτική ημερομηνία υποβολής της **αίτησης συμμετοχής για τη συγγραφή (συνοδευόμενης από το κείμενο): Παρασκευή 21 Ιουνίου 2019.**

Οι υποψήφιοι μπορούν να στείλουν την αίτηση με συστημένη επιστολή (η ταχυδρομική σφραγίδα αποτελεί απόδειξη για την ημερομηνία αποστολής) στην ταχυδρομική διεύθυνση:

**ΒΙΒΛΙΟΘΗΚΗ ΠΟΛΙΤΙΣΤΙΚΟΥ ΙΔΡΥΜΑΤΟΣ ΟΜΙΛΟΥ ΠΕΙΡΑΙΩΣ**

**Σαλαμίνος 72-74, 17675, Καλλιθέα, Αθήνα, υπ’ όψιν Βασιλικής Τύρλα**

με την ένδειξη: **Διαγωνισμός συγγραφής και εικονογράφησης παιδικού βιβλίου για ενήλικες/ Συγγραφή**

ή να την παραδώσουν οι ίδιοι, στην ίδια διεύθυνση, εργάσιμες μέρες, και ώρες 10:00-16:00.

Όσοι επιθυμούν να λάβουν μέρος θα πρέπει να παραδώσουν/αποστείλουν:

• Την αίτηση συμπληρωμένη σε όλα τα υποχρεωτικά πεδία.

• Πέντε (5) αντίτυπα του κειμένου και 1 cd.

Β) Καταληκτική ημερομηνία υποβολής της **αίτησης συμμετοχής για την εικονογράφηση (συνοδευόμενης από τα έργα): Παρασκευή 20 Σεπτεμβρίου 2019.**

Οι υποψήφιοι μπορούν να καταθέσουν την αίτηση οι ίδιοι, ή να την στείλουν με συστημένη επιστολή (η ταχυδρομική σφραγίδα αποτελεί απόδειξη για την ημερομηνία αποστολής) στην ταχυδρομική διεύθυνση:

**ΒΙΒΛΙΟΘΗΚΗ ΠΟΛΙΤΙΣΤΙΚΟΥ ΙΔΡΥΜΑΤΟΣ ΟΜΙΛΟΥ ΠΕΙΡΑΙΩΣ**

**Σαλαμίνος 72-74, 17675, Καλλιθέα, Αθήνα, υπ’ όψιν Βασιλικής Τύρλα**

με την ένδειξη: **Διαγωνισμός συγγραφής και εικονογράφησης παιδικού βιβλίου για ενήλικες/ Εικονογράφηση**

ή να την παραδώσουν οι ίδιοι, στην ίδια διεύθυνση, εργάσιμες μέρες, και ώρες 10:00-16:00.

Όσοι επιθυμούν να λάβουν μέρος θα πρέπει να αποστείλουν:

• Την αίτηση συμπληρωμένη σε όλα τα υποχρεωτικά πεδία.

• Τα πρωτότυπα έργα.

**ΛΟΙΠΟΙ ΟΡΟΙ**

Η οργανωτική επιτροπή θα ορίσει τις κριτικές επιτροπές.

• Πρόσωπο που έχει οποιαδήποτε συγγενική σχέση με τους συμμετέχοντες δεν μπορεί να συμμετέχει σε κριτική επιτροπή.

• Η υποβολή αίτησης συμμετοχής στον διαγωνισμό σημαίνει αυτομάτως ανεπιφύλακτη αποδοχή του παρόντος κανονισμού και αποτελεί υπεύθυνη δήλωση για την αλήθεια και την ακρίβεια των υποβληθέντων στοιχείων.

• Αρμόδια για την επίλυση κάθε ζητήματος σχετικού με την εφαρμογή του κανονισμού είναι η οργανωτική επιτροπή του διαγωνισμού.

Οι ενδιαφερόμενοι μπορούν να απευθύνονται στο τηλέφωνο 210 3739651-2, ή ηλεκτρονικά στη διεύθυνση piop\_library@piraeusbank.gr.